Likumprojekts

**Eiropas Atbalsta fonda vistrūcīgākajām personām 2014.-2020.gada plānošanas perioda vadības likums**

**I nodaļa  
Vispārīgie noteikumi**

**1.pants. Likuma mērķis**

Likuma mērķis ir nodrošināt efektīvu, pārskatāmu un pareizas finanšu pārvaldības principiem atbilstošu Eiropas Atbalsta fonda vistrūcīgākajām personām (turpmāk – Fonds) ieviešanu Latvijā atbilstoši Eiropas Parlamenta un Padomes 2014.gada 11.marta regulā (ES) Nr.223/2014 par Eiropas Atbalsta fondu vistrūcīgākajām personām (turpmāk – regula Nr.223/2014) noteiktajam.

**2.pants. Likuma darbības joma**

Likums nosaka Fonda vadībā iesaistīto institūciju un Fonda ieviešanā iesaistīto institūciju pienākumus un tiesības, Fonda vadībā iesaistīto institūciju lēmumu pieņemšanas, apstrīdēšanas un pārsūdzēšanas kārtību, kā arī nosacījumus Fonda finansējuma piešķiršanai.

**3.pants. Fonda vadība**

Fonda vadība ir darbības programmas sagatavošana, saskaņošana un apstiprināšana, Fonda vadības un kontroles sistēmas izveide un darbības nodrošināšana, partnerorganizāciju atlases noteikumu izstrāde un atlase, Fonda vadības sistēmas un atbalsta kontrole, revīzija, uzraudzība un novērtēšana, veikto Fonda izdevumu sertificēšana, Fonda informācijas sistēmas izstrāde un uzturēšana, kā arī sabiedrības informēšana par Fonda atbalstu.

**II nodaļa  
Fonda vadības nodrošināšana**

**4.pants. Fonda vadībā iesaistītās institūcijas**

(1) Fonda vadību nodrošina šādas Fonda vadībā iesaistītās institūcijas:

1) vadošā iestāde;

2) sadarbības iestāde;

3) revīzijas iestāde;

4) sertifikācijas iestāde.

(2) Lai sasniegtu šā likuma mērķi, Fonda vadībā iesaistītās institūcijas izstrādā metodiskos materiālus un sadarbojas ar citām institūcijām Valsts pārvaldes iekārtas likumā noteiktajā kārtībā.

**5.pants. Vadošā iestāde, tās pienākumi un tiesības**

(1) Vadošās iestādes funkcijas pilda Labklājības ministrija.

(2) Vadošajai iestādei ir šādi pienākumi:

1) nodrošināt efektīvu Fonda ieviešanas vadību;

2) ievērojot partnerības principu, nodrošināt Fonda darbības programmas izstrādi;

3) izstrādāt un iesniegt revīzijas iestādei vadības un kontroles sistēmas aprakstu;

4) veikt sadarbības iestādes darbības uzraudzību un kontroli;

5) nodrošināt Fonda tehniskās palīdzības vadību un tās īstenošanas efektivitāti;

6) nodrošināt Fonda vadības informācijas, publicitātes un saziņas pasākumu izpildi;

7) saskaņā ar regulas Nr.223/2014 32.panta 2.punkta „c” apakšpunktu sniegt sadarbības iestādei un finansējuma saņēmējam informāciju atbilstoši kompetencei;

8) atbilstoši regulas Nr.223/2014 32.panta 3.punkta „a” apakšpunktam izstrādāt partnerorganizāciju atlases, pārtikas un pamata materiālās palīdzības preču piegādes atlases kritērijus;

9) atbilstoši kompetencei izstrādāt regulas Nr.223/2014 32.panta 4.punkta „d” apakšpunktā minētās procedūras;

10) atbilstoši regulas Nr.223/2014 32.panta 4.punkta „c” apakšpunktam izstrādāt krāpšanas apkarošanas pasākumus;

11) atbilstoši regulas Nr.223/2014 17.panta 4.punktam nodrošināt Fonda ieviešanas novērtēšanas pasākumus;

12) saskaņot sadarbības iestādes sagatavoto sertifikācijas iestādē iesniedzamo informāciju par maksājuma pieteikumā iekļaujamajiem izdevumiem un sniegt sertifikācijas iestādei tās rīcībā esošo informāciju maksājuma pieteikuma un kontu slēguma sagatavošanai;

13) atbilstoši kompetencei saskaņā ar regulas Nr.223/2014 32.panta 4.punkta „e” apakšpunktu izstrādāt pārvaldības deklarāciju;

14) veikt regulas Nr.223/2014 32.panta 1.punktā, 2.punkta „b” apakšpunktā minētās funkcijas;

15) veikt citus šajā likumā noteiktos pienākumus.

(3) Vadošajai iestādei ir šādas tiesības:

1) ierosināt un veikt Fonda ieviešanas kontroli un auditu;

2) pieprasīt un saņemt no Fonda vadībā iesaistītajām institūcijām, partnerorganizācijām un finansējuma saņēmēja informāciju, kas nepieciešama Fonda vadības nodrošināšanai;

3) Ministru kabineta noteiktā kārtībā un gadījumos uz laiku apturēt Fonda ieviešanas ietvaros veikto izdevumu turpmāku iekļaušanu maksājumu pieteikumā iesniegšanai Eiropas Komisijā un koriģēt iepriekš iesniegto izdevumu apjomu;

4) lai efektīvi pildītu šā panta otrajā daļā minētos pienākumus, izdot sadarbības iestādei saistošus iekšējos normatīvos aktus attiecībā uz tai nodoto uzdevumu izpildi;

5) piedalīties regulas Nr.223/2014 32.panta 5.punkta „b” apakšpunktā minētajās sadarbības iestādes veiktajās pārbaudēs, tai skaitā sniegt sadarbības iestādei priekšlikumus pārbaudes apjomam un norises laikam, kā arī atzinumu par minētajās pārbaudēs konstatēto.

(4) Labklājības ministrija nodrošina, lai funkcijas, kuras tā saskaņā ar šo likumu pilda kā vadošā iestāde, tiktu nodalītas no citām šajā likumā minētām funkcijām.

**6.pants. Sadarbības iestāde, tās pienākumi un tiesības**

(1) Sadarbības iestādes funkcijas pilda Sabiedrības integrācijas fonds.

(2) Sadarbības iestāde, pildot šā panta trešajā daļā noteiktos pienākumus, atrodas labklājības ministra funkcionālā pakļautībā. Labklājības ministrs funkcionālo pakļautību īsteno ar pilnvarotās amatpersonas (vadošās iestādes vadītāja) starpniecību.

(3) Sadarbības iestādei ir šādi pienākumi:

1) atbilstoši kompetencei sniegt vadošajai iestādei un sertifikācijas iestādei informāciju, kas ir būtiska šo iestāžu pienākumu izpildē;

2) veikt regulas Nr.223/2014 19.panta 5.punktā minēto partnerorganizāciju informēšanu, tai skaitā konsultēt partnerorganizācijas par regulas Nr.223/2014 19.panta 3.punktā noteikto sabiedrības informēšanas prasību par Fonda atbalstu ievērošanu;

3) atbilstoši regulas Nr.223/2014 32.panta 3.punkta „a”, „d” un „e” apakšpunktam veikt partnerorganizāciju atlasi*;*

4) ņemot vērā pretendenta juridisko statusu, slēgt ar partnerorganizāciju līgumu vai vienošanos par pārtikas un pamata materiālās palīdzības preču izdalīšanu un papildpasākumu īstenošanu, ievērojot regulas Nr.223/2014 32.panta 3.punkta „c” apakšpunktā noteikto;

5) atbilstoši regulas Nr.223/2014 32.panta 2.punkta „c” apakšpunktam konsultēt partnerorganizācijas par jautājumiem, kas būtiski līguma vai vienošanās noteikto uzdevumu izpildei;

6) veikt regulas Nr.223/2014 32.panta 3.punkta „b” apakšpunktā minētās funkcijas;

7) veikt regulas Nr.223/2014 32.panta 2.punkta „e” apakšpunktā, 3.punkta „d” un „e” apakšpunktā, 4.punkta „a”, „b” un „c” apakšpunktā (izņemot šā likuma 5.panta otrās daļas 10.punktā noteikto) un 5.punktā minētās funkcijas;

8) nodrošināt Fonda ieviešanas uzraudzību un kontroli, kopējo iznākuma un rezultāta rādītāju uzraudzību, analizēt problēmas saistībā ar pārtikas un pamata materiālās palīdzības preču piegādi, izdalīšanu un papildpasākumu īstenošanu un sniegt vadošajai iestādei priekšlikumus par pārtikas un pamata materiālās palīdzības preču piegādes, izdalīšanas un papildpasākumu īstenošanas uzlabošanu;

9) atbilstoši kompetencei izstrādāt regulas Nr.223/2014 32.panta 4.punkta „d” apakšpunktā minētās procedūras;

10) pārbaudīt un apstiprināt partnerorganizāciju un finansējuma saņēmēja maksājuma pieprasījumu, sagatavot un iesniegt sertifikācijas iestādē informāciju par izdevumiem, kas iekļaujami maksājuma pieteikumā, kā arī sniegt citu tās rīcībā esošo informāciju maksājuma pieteikuma un kontu slēguma sagatavošanai;

11) apstiprināt partnerorganizāciju un finansējuma saņēmēja maksājuma pieprasījumā iekļautos izdevumus, ja tie ir attiecināmi;

12) sniegt sabiedrībai informāciju un nodrošināt publicitāti un komunikāciju jautājumos, kas saistīti ar Fonda atbalsta īstenošanu;

13) atbilstoši regulas Nr.223/2014 32.panta 2.punkta „d” un „e” apakšpunktam un 33.panta „d”, „g” un „h” apakšpunktam izveidot un uzturēt Fonda informācijas sistēmu, kā arī veikt datu ievadi sistēmā, ja netiek izmantota elektroniskās datu apmaiņas sistēma;

14) veikt citus šajā likumā noteiktos pienākumus.

(4) Sadarbības iestādei ir šādas tiesības:

1) pieprasīt un saņemt no Fonda vadībā iesaistītajām institūcijām, partnerorganizācijas pretendenta (turpmāk – pretendents), partnerorganizācijas un finansējuma saņēmēja informāciju, kas nepieciešama, lai noslēgtu līgumu vai vienošanos par pārtikas un pamata materiālās palīdzības preču piegādi, izdalīšanu un papildpasākumu īstenošanu, kā arī nodrošinātu īstenošanas uzraudzību un kontroli;

2) atbilstoši regulas Nr.223/2014 42.panta 3.punktā noteiktajam uz laiku apturēt maksājumu veikšanu partnerorganizācijai vai finansējuma saņēmējam.

(5) Sabiedrības integrācijas fonds nodrošina, lai funkcijas, kuras tas saskaņā ar šo likumu pilda kā sadarbības iestāde, tiktu nodalītas no citām šajā likumā minētām funkcijām, tai skaitā funkcijām, kuras tas pilda kā finansējuma saņēmējs.

**7.pants. Revīzijas iestāde, tās pienākumi un tiesības**

(1) Revīzijas iestādes funkcijas pilda Finanšu ministrija.

(2) Revīzijas iestādei ir šādi pienākumi:

1) veikt vadošās iestādes un sertifikācijas iestādes sākotnējo atbilstības novērtējumu atbilstoši regulas Nr.223/2014 IV pielikumā noteiktajiem kritērijiem;

2) ja sākotnējā atbilstības novērtējuma rezultātā revīzijas iestāde secina, ka vadošā iestāde vai sertifikācijas iestāde neatbilst vai daļēji atbilst regulas Nr.223/2014 IV pielikumā noteiktajiem kritērijiem, noteikt attiecīgajai institūcijai veicamās darbības un termiņu nepilnību novēršanai;

3) iesniegt labklājības ministram vadošās iestādes un sertifikācijas iestādes sākotnējo atbilstības novērtējuma ziņojumu un atzinumu;

4) informēt labklājības ministru, ja vadošā iestāde vai sertifikācijas iestāde neveic šā panta otrās daļas 2.punktā minētās darbības nepilnību novēršanai;

5) ja veicot kārtējo auditu, tiek secināts, ka vadošā iestāde vai sertifikācijas iestāde neatbilst vai daļēji atbilst regulas Nr.223/2014 IV pielikumā noteiktajiem kritērijiem, noteikt attiecīgajai institūcijai veicamās darbības un termiņu nepilnību novēršanai;

6) informēt labklājības ministru, ja tās rīcībā ir ziņas, ka Fonda ieviešana var tikt būtiski ietekmēta, vai šā panta otrās daļas 5.punktā minētā kārtējā audita rezultāti liecina, ka vadošā iestāde vai sertifikācijas iestāde nenodrošina institūcijas atbilstību regulas Nr.223/2014 IV pielikumā noteiktajiem kritērijiem;

7) informēt labklājības ministru, ja šā panta otrās daļas 2. un 5.punktā minētas darbības ir īstenotas un visas nepilnības ir novērstas;

8) veikt regulas Nr.223/2014 34.pantā minētās funkcijas.

(3) Revīzijas iestādei ir tiesības pieprasīt un saņemt no Fonda vadībā iesaistītajām institūcijām, partnerorganizācijām un finansējuma saņēmēja informāciju, kas nepieciešama tās pienākumu izpildei.

(4) Revīzijas iestādei ir tiesības pieprasīt un saņemt tiešu pieeju datiem valsts uzturētajās informācijas tehnoloģiju sistēmās tādā apjomā, kādā to paredz attiecīgo sistēmu regulējošie normatīvie akti un nepieciešams revīzijas iestādes pienākumu izpildei.

(5) Finanšu ministrija nodrošina, lai funkcijas, kuras tā saskaņā ar šo likumu pilda kā revīzijas iestāde, tiktu nodalītas no citām tās funkcijām.

**8.pants. Sertifikācijas iestāde, tās pienākumi un tiesības**

(1) Sertifikācijas iestādes funkcijas pilda Labklājības ministrija.

(2) Sertifikācijas iestādei ir šādi pienākumi:

1) pamatojoties uz šā likuma 5.panta trešās daļas 3.punktā minēto vadošās iestādes lēmumu vai regulas Nr.223/2014 33.panta „f” apakšpunktā minēto revīzijas iestādes vai tās atbildībā veiktās revīzijas rezultātiem, uz laiku apturēt pārtikas un pamata materiālās palīdzības preču piegādes, izdalīšanas un papildpasākumu īstenošanas ietvaros veikto izdevumu turpmāku iekļaušanu maksājumu pieteikumā iesniegšanai Eiropas Komisijā un koriģēt iepriekš iesniegto izdevumu apjomu;

2) veikt regulas Nr.223/2014 33.pantā minētās funkcijas;

(3) Sertifikācijas iestādei ir šādas tiesības:

1) veikt Fonda atbalsta ieviešanas pārbaudes, kas nepieciešamas Eiropas Komisijā iesniedzamo pārskatu apstiprināšanai;

2) pieprasīt no Fonda vadībā iesaistītajām institūcijām un finansējuma saņēmēja informāciju, kas nepieciešama Eiropas Komisijā iesniedzamo pārskatu apstiprināšanai un finanšu uzskaites veikšanai;

3) Ministru kabineta noteiktajā kārtībā koriģēt Eiropas Komisijā iesniedzamajos pārskatos iekļauto attiecināmo izdevumu apmēru.

(4) Labklājības ministrija nodrošina, lai funkcijas, kuras tā saskaņā ar šo likumu pilda kā sertifikācijas iestāde, tiktu nodalītas no citām šajā likumā minētām funkcijām.

**9.pants. Iepirkumu uzraudzības biroja pienākumi un tiesības**

(1) Iepirkumu uzraudzības birojam ir pienākums veikt finansējuma saņēmēja veikto publisko iepirkumu dokumentācijas un iepirkuma procedūru norises pirmspārbaudi un sniegt rekomendējoša rakstura atzinumus.

(2) Iepirkumu uzraudzības birojam ir tiesības pieprasīt no Fonda vadībā iesaistītajām institūcijām un finansējuma saņēmēja informāciju, kas nepieciešama, lai nodrošinātu šā panta pirmajā daļā minētā pienākuma izpildi.

**10.pants. Vadošās iestādes un sertifikācijas iestādes atbilstības apstiprināšana**

(1) Labklājības ministrs apstiprina vadošās iestādes un sertifikācijas iestādes atbilstību regulas Nr.223/2014 IV pielikumā noteiktajiem kritērijiem, pamatojoties uz šā likuma 7.panta otrās daļas 3.punktā minēto novērtējuma ziņojumu un atzinumu.

(2) Ja vadošā iestāde vai sertifikācijas iestāde nenodrošina institūcijas atbilstību regulas Nr.223/2014 IV pielikumā noteiktajiem kritērijiem, labklājības ministrs, ņemot vērā šā likuma 7.panta otrās daļas 6.punktā minēto, atceļ šā panta pirmajā daļā minēto lēmumu par attiecīgās institūcijas atbilstības apstiprināšanu.

(3) Labklājības ministrs informē Eiropas Komisiju par vadošās iestādes un sertifikācijas iestādes atbilstību regulas Nr.223/2014 IV pielikumā noteiktajiem kritērijiem un izmaiņām attiecīgi regulas Nr.223/2014 35.pantā noteiktajā kārtībā.

**11.pants. Ministru kabineta kompetence Fonda vadības nodrošināšanā**

Lai nodrošinātu Fonda vadību, Ministru kabinets nosaka:

1. ģimenes (personas), kurām ir tiesības saņemt Fonda finansētu pārtiku un pamata materiālās palīdzības preces un piedalīties papildpasākumos;
2. satura un kvalitātes prasības Fonda finansētām pārtikas un pamata materiālās palīdzības precēm, to uzglabāšanas un izdalīšanas kārtību;
3. partnerorganizāciju atlases kritērijus un kārtību, kādā organizē partnerorganizāciju atlasi un izvērtē partnerorganizācijas pretendenta atbilstību šā likuma 16.pantā noteiktajiem izslēgšanas noteikumiem;
4. līgumu vai vienošanos par pārtikas un pamata materiālās palīdzības preču izdalīšanu un papildpasākumu īstenošanu saturu, to noslēgšanas un grozījumu izdarīšanas un izbeigšanas kārtību;
5. izmaksu attiecināmības un vienkāršoto izmaksu piemērošanas nosacījumus un kārtību;
6. kārtību, kādā valsts budžetā plāno līdzekļus Fonda ieviešanai;
7. kārtību, kādā pārbauda maksājuma pieprasījumus, veic maksājumus un sagatavo Eiropas Komisijā iesniedzamo maksājuma pieteikumu un kontu slēgumu;
8. kārtību, kādā veic pārbaudi pārtikas un pamata materiālās palīdzības preču izdales vietās;
9. risku vadības, dubultfinansēšanas risku novēršanas un krāpšanas apkarošanas pamatprincipus;
10. kārtību, kādā ziņo par Fonda ieviešanā konstatētajām neatbilstībām, noraksta, ietur vai atgūst neatbilstoši veiktos izdevumus, kā arī piemēro proporcionālo finanšu korekciju;
11. kārtību, kādā nodrošina revīzijas iestādes funkcijas Fonda vadībā;
12. Fonda informācijas sistēmas izveidošanas un izmantošanas kārtību un Eiropas Komisijas elektroniskās datu apmaiņas sistēmas izmantošanas kārtību.

**III nodaļa  
Fonda ieviešanas nodrošināšana**

**12.pants. Fonda ieviešanā iesaistītās institūcijas**

Fonda ieviešanu nodrošina šādas Fonda ieviešanā iesaistītās institūcijas:

1. partnerorganizācijas;
2. finansējuma saņēmējs.

**13.pants. Partnerorganizāciju atlase**

(1) Par partnerorganizāciju var būt biedrība, nodibinājums, reliģiska organizācija un pašvaldība vai tās iestāde.

(2) Partnerorganizāciju atlasi veic sadarbības iestāde Ministru kabineta noteiktajā kārtībā.

**14.pants. Tiesības saņemt Fonda finansējumu**

Iesnieguma partnerorganizācijas atlasei iesniegšana saskaņā ar šo likumu nerada Fonda vadībā iesaistītajai institūcijai pienākumu piešķirt tiesības būt par partnerorganizāciju.

**15.pants. Partnerorganizāciju atlases komisija**

Partnerorganizāciju atlasi veic sadarbības iestādes izveidota komisija, kuras sastāvā ir iekļauti pārstāvji no sadarbības iestādes un vismaz viens vadošās iestādes vai Labklājības ministrijas pārstāvis. Novērotāja statusā komisijas sēdēs ir tiesības piedalīties pārstāvjiem no pašvaldību un trūcīgo personu intereses pārstāvošajām nevalstiskajām organizācijām.

**16.pants. Partnerorganizāciju pretendentu izslēgšanas noteikumi**

Sadarbības iestāde noraida iesniegumu partnerorganizāciju atlasei, ja uz partnerorganizācijas pretendentu, kurš ir biedrība, nodibinājums vai reliģiska organizācija, attiecināms jebkurš no šādiem gadījumiem:

1) persona, kura ir pretendenta valdes loceklis, vai persona, kura ir pilnvarota pārstāvēt pretendentu darbībās, kas saistītas ar filiāli, ar gala nolēmumu ir atzīta par vainīgu jebkurā no šādiem noziedzīgiem nodarījumiem, un sodāmība nav dzēsta vai noņemta:

a) kukuļņemšana, kukuļdošana, kukuļa piesavināšanās, starpniecība kukuļošanā, neatļauta labuma pieņemšana;

b) krāpšana, piesavināšanās vai noziedzīgi iegūtu līdzekļu legalizēšana;

c) izvairīšanās no nodokļu un tiem pielīdzināto maksājumu nomaksas;

2) pretendentam ir piemērots piespiedu ietekmēšanas līdzeklis par kādu no šā panta 1.punktā minētajiem noziedzīgiem nodarījumiem, un no gala nolēmuma spēkā stāšanās dienas līdz pieteikuma iesniegšanas dienai nav pagājuši trīs gadi;

3) ir pasludināts pretendenta maksātnespējas process, ar tiesas spriedumu tiek īstenots tiesiskās aizsardzības process, ar tiesas lēmumu tiek īstenots ārpustiesas tiesiskās aizsardzības process, apturēta vai pārtraukta pretendenta saimnieciskā darbība, uzsākta tiesvedība par pretendenta bankrotu, piemērota sanācija vai izlīgums, vai pretendents tiek likvidēts;

4) ja stājies spēkā šā likuma 19.pantā minētais sadarbības iestādes lēmums par aizliegumu dalībai darbību atlasē.

**17.pants. Vadošās iestādes un sadarbības iestādes lēmumu veidi**

(1) Vadošā iestāde un sadarbības iestāde atbilstoši pretendenta juridiskajam statusam izdod administratīvo aktu vai pieņem pārvaldes lēmumu.

(2) Ja pretendents ir biedrība, nodibinājums vai reliģiska organizācija, vadošās iestādes un sadarbības iestādes lēmums ir administratīvais akts.

(3) Ja pretendents ir pašvaldība vai tās iestāde, vadošās iestādes un sadarbības iestādes lēmums ir pārvaldes lēmums.

(4) Šā panta trešajā daļā minēto pārvaldes lēmumu izdod rakstveidā, un tam ir šādas daļas:

1) vadošās iestādes vai sadarbības iestādes nosaukums un adrese;

2) adresāts – pretendents;

3) faktu konstatējums;

4) pārvaldes lēmuma pamatojums;

5) atsevišķs piemēroto tiesību normu uzskaitījums (norādot arī normatīvā akta pantu, tā daļu, punktu vai apakšpunktu);

6) adresātam piešķirtās tiesības un noraidītās tiesības;

7) nosacījumi (ja nepieciešams);

8) sadarbības iestādes lēmuma apstrīdēšanas kārtība.

**18.pants. Tiesību būt par partnerorganizāciju piešķiršana, piešķiršana ar nosacījumu vai noraidīšana**

(1) Sadarbības iestāde, pamatojoties uz vērtēšanas komisijas sniegto atzinumu, pieņem lēmumu par tiesību būt par partnerorganizāciju piešķiršanu, piešķiršanu ar nosacījumu vai noraidīšanu.

(2) Lēmumu par tiesību būt par partnerorganizāciju piešķiršanu pieņem, ja vienlaikus izpildās šādi nosacījumi:

1) uz pretendentu nav attiecināms neviens no šā likuma 16.pantā minētajiem izslēgšanas noteikumiem (ja attiecināms);

2) iesniegums atbilst partnerorganizāciju vērtēšanas kritērijiem;

3) ir pieejams finansējums darbību īstenošanai.

(3) Lēmumu par tiesību būt par partnerorganizāciju noraidīšanu pieņem jebkurā no šādiem gadījumiem:

1) uz pretendentu attiecas vismaz viens no šā likuma 16.pantā minētajiem izslēgšanas noteikumiem (ja attiecināms);

2) iesniegums neatbilst partnerorganizāciju vērtēšanas kritērijiem, nepilnību novēršana saskaņā ar šā panta ceturto daļu ietekmētu iesniegumu partnerorganizāciju atlasei pēc būtības;

3) nav pieejams finansējums darbību īstenošanai.

(4) Lēmumu par tiesību būt par partnerorganizāciju piešķiršanu ar nosacījumu pieņem, ja pretendentam jāveic sadarbības iestādes noteiktās darbības, lai iesniegums partnerorganizāciju atlasei pilnībā atbilstu vērtēšanas kritērijiem. Nosacījumus lēmumā ietver un to izpildi kontrolē, ievērojot partnerorganizāciju atlases nolikumā noteikto. Ja kāds no lēmumā noteiktajiem nosacījumiem netiek izpildīts vai netiek izpildīts lēmumā noteiktajā termiņā, tiesības būt par partnerorganizāciju ir noraidītas.

(5) Ja iesniegums partnerorganizācijas atlasei iesniegts pēc iesnieguma partnerorganizācijas atlasei iesniegšanas beigu datuma, tas netiek vērtēts. Sadarbības iestāde triju darbdienu laikā par to informē pretendentu.

**19.pants. Lēmums par aizliegumu uz laiku piedalīties partnerorganizāciju atlasē**

Sadarbības iestāde ir tiesīga pieņemt lēmumu, ar kuru nosaka aizliegumu personai dalībai partnerorganizāciju atlasē uz laiku, kas nepārsniedz trīs gadus no lēmuma spēkā stāšanās dienas, ja uz partnerorganizācijas pretendentu, kurš ir biedrība, nodibinājums vai reliģiska organizācija, attiecināms jebkurš no šādiem gadījumiem:

pretendents vai persona, kura ir attiecīgās pretendenta valdes loceklis, vai persona, kura ir pilnvarota pārstāvēt pretendentu darbībās, kas saistītas ar filiāli:

1) apzināti ir sniegusi nepatiesu informāciju, kas ir būtiska iesnieguma partnerorganizācijas atlasei novērtēšanai;

2) veicot partnerorganizācijas pienākumus, apzināti ir sniegusi nepatiesu informāciju vai citādi prettiesiski rīkojusies saistībā ar partnerorganizācijas pienākumu veikšanu, kas ir bijis par pamatu neatbilstoši veikto izdevumu ieturēšanai vai atgūšanai, un sadarbības iestāde ir izmantojusi šā likuma 11.pantā minētajā normatīvajā aktā paredzētās tiesības vienpusēji atkāpties no līguma.

**20.pants. Sadarbības iestādes lēmuma apstrīdēšana un pārsūdzēšana**

(1) Pretendents var apstrīdēt šā likuma 18. un 19. pantā minēto sadarbības iestādes lēmumu vadošajā iestādē. Vadošās iestādes izdoto administratīvo aktu par apstrīdēto sadarbības iestādes lēmumu var pārsūdzēt, iesniedzot pieteikumu Administratīvās rajona tiesas attiecīgajā tiesu namā. Vadošās iestādes pieņemtais pārvaldes lēmums par apstrīdēto sadarbības iestādes lēmumu nav pārsūdzams.

(2) Sadarbības iestādes atzinumu par šā likuma 18.panta ceturtajā daļā minētajā lēmumā ietvertā nosacījuma izpildi apstrīd un pārsūdz tādā kārtībā un termiņos kā lēmumu, par kurā ietvertā nosacījuma izpildi sagatavots atzinums. Atzinumu par lēmumā ietvertā nosacījuma izpildi var apstrīdēt un pārsūdzēt arī atsevišķi no lēmuma, kurā ietverts nosacījums.

(3) Lēmuma apstrīdēšana vai pārsūdzēšana neaptur tā darbību.

**21.pants. Lēmuma pieņemšanas termiņš**

(1) Sadarbības iestāde lēmumu par tiesību būt par partnerorganizāciju piešķiršanu, piešķiršanu ar nosacījumu vai noraidīšanu pieņem ne vēlāk kā triju mēnešu laikā pēc iesnieguma partnerorganizācijas atlasei iesniegšanas beigu datuma.

(2) Ja objektīvu iemeslu dēļ šā panta pirmajā daļā noteikto termiņu nav iespējams ievērot, sadarbības iestāde to var pagarināt uz laiku, ne ilgāku par sešiem mēnešiem no iesnieguma partnerorganizācijas atlasei iesniegšanas beigu datuma, par to triju darbdienu laikā paziņojot pretendentam.

**22.pants. Iesnieguma partnerorganizācijas atlasei precizēšana**

Iesniegums partnerorganizācijas atlasei pēc tā iesniegšanas līdz lēmuma pieņemšanai par tā apstiprināšanu, apstiprināšanu ar nosacījumu vai noraidīšanu nav precizējams.

**23.pants. Partnerorganizācijas pienākumi un tiesības**

(1) Partnerorganizācijai ir šādi pienākumi:

1) nodrošināt pārtikas un pamata materiālās palīdzības preču izdalīšanu un papildpasākumu īstenošanu saskaņā ar Eiropas Savienības un Latvijas Republikas normatīvo aktiem Eiropas Savienības fondu un citu ārvalstu finanšu instrumentu jomā un ar sadarbības iestādi noslēgtā līguma noteikumiem, ja partnerorganizācija ir biedrība, nodibinājums vai reliģiska organizācija;

2) nodrošināt pārtikas un pamata materiālās palīdzības preču izdalīšanu un papildpasākumu īstenošanu saskaņā ar Eiropas Savienības un Latvijas Republikas normatīvo aktiem Eiropas Savienības fondu un citu ārvalstu finanšu instrumentu jomā un ar sadarbības iestādi noslēgtās vienošanās noteikumiem, ja partnerorganizācija ir pašvaldība vai tās iestāde;

3) sniegt sadarbības iestādei pārskatus un informāciju par pārtikas un pamata materiālās palīdzības preču izdalīšanu un papildpasākumu īstenošanu;

4) nekavējoties informēt sadarbības iestādi par jebkurām izmaiņām un apstākļiem, kas var negatīvi ietekmēt pārtikas un pamata materiālās palīdzības preču izdalīšanu un papildpasākumu īstenošanu;

5) nodrošināt atsevišķu grāmatvedības uzskaites kodu vienotās likmes finansējuma ieņēmumiem par veikto pārtikas un pamata materiālās palīdzības preču izdalīšanu vai īstenotajiem papildpasākumiem;

6) atbilstoši regulas Nr.223/2014 19.panta 3.un 4.punktam informēt sabiedrību par Fonda atbalstu;

7)nodrošināt Eiropas Komisijas, Eiropas Biroja krāpšanas apkarošanai, Fonda vadībā iesaistīto institūciju, Korupcijas novēršanas un apkarošanas biroja pārstāvjiem pieeju visu ar pārtikas un materiālās palīdzības preču izdalīšanu un papildpasākumu īstenošanu saistīto dokumentu oriģināliem, grāmatvedības sistēmai, kā arī pārtikas un pamata materiālās palīdzības preču izdalīšanas un papildpasākumu īstenošanas vietai.

(2) Partnerorganizācijai ir šādas tiesības:

1) atbilstoši regulas 223/2014 26.panta 2.punkta „c” un „e” apakšpunktiem saņemt Fonda finansējumu, ja tā ir veikusi Eiropas Savienības un Latvijas Republikas normatīvos aktos Eiropas Savienības fondu un citu ārvalstu finanšu instrumentu jomā, līgumā vai vienošanās ar sadarbības iestādi noteiktos pienākumus;

2) saņemt no Fonda vadībā iesaistītajām institūcijām informāciju, kas nepieciešama pārtikas un materiālās palīdzības preču izdalīšanai un papildpasākumu īstenošanai.

**24.pants. Finansējuma saņēmējs, tā pienākumi un tiesības**

1. Finansējuma saņēmēja funkcijas pilda Sabiedrības integrācijas fonds.

(2)Finansējuma saņēmējam ir šādi pienākumi:

1) veikt pārtikas un pamata materiālās palīdzības preču piegādātāju atlasi partnerorganizācijām, ievērojot Ministru kabineta noteiktās Fonda finansētās pārtikas un pamata materiālās palīdzības preču satura un kvalitātes prasības un publiskos iepirkumus reglamentējošos normatīvos aktus;

2) nodrošināt, lai tam piešķirtais finansējums tiktu izlietots saskaņā ar pareizas finanšu pārvaldības principu, ievērojot saimnieciskuma, lietderības un efektivitātes principus;

3) nodrošināt, lai tā veiktie izdevumi būtu tieši saistīti ar Fonda ieviešanas mērķu sasniegšanu un saskaņā ar īstenošanai piešķirtā finansējuma izmantošanas nosacījumiem;

4) nekavējoties informēt sadarbības iestādi par jebkurām izmaiņām un apstākļiem, kas var negatīvi ietekmēt pārtikas un pamata materiālās palīdzības preču iegādi;

5) atbilstoši regulas Nr.223/2014 19.panta 3.un 4.punktam informēt sabiedrību par Fonda atbalstu;

6) nodrošināt atsevišķu grāmatvedības datu uzskaiti tās veiktajiem izdevumiem, par kuriem saņem atmaksu, pamatojoties uz izmaksām, kas faktiski radušās, un dokumentu glabāšanu pienācīgu revīzijas liecību nodrošināšanai;

7) nodrošināt Eiropas Komisijas, Eiropas Biroja krāpšanas apkarošanai, Fonda vadībā iesaistīto institūciju, Korupcijas novēršanas un apkarošanas biroja pārstāvjiem pieeju visu ar pārtikas un pamata materiālās palīdzības preču iegādi saistīto dokumentu oriģināliem, grāmatvedības sistēmai;

(3)Finansējuma saņēmējam ir tiesības:

1. saņemt Fonda finansējumu, ja tas ir veicis Eiropas Savienības un Latvijas Republikas normatīvos aktos Eiropas Savienības fondu un citu ārvalstu finanšu instrumentu jomā un līgumā noteiktos pienākumus;
2. saņemt no Fonda vadībā iesaistītajām institūcijām un Iepirkumu uzraudzības biroja informāciju, kas nepieciešama pārtikas un materiālās palīdzības preču iegādei.

(4)Sabiedrības integrācijas fonds nodrošina, lai funkcijas, kuras tas saskaņā ar šo likumu pilda kā finansējuma saņēmējs, tiktu nodalītas no citām šajā likumā minētām funkcijām, tai skaitā funkcijām, kuras tas nodrošina kā sadarbības iestāde.

**IV nodaļa  
Kārtība, kādā risināmi strīdi par Fonda darbības īstenošanu**

**25.pants. Strīdu risināšanas kārtība, ja partnerorganizācija ir biedrība, nodibinājums vai reliģiska organizācija**

Ja partnerorganizācija ir biedrība, nodibinājums vai reliģiska organizācija, strīdu par līguma par pārtikas un materiālās palīdzības preču izplatīšanu un papildpasākumu nodrošināšanu izpildi, tai skaitā piešķirto finanšu līdzekļu izmaksāšanu, izmaksāšanas turpināšanu vai atgūšanu, risina civiltiesiskā kārtībā.

**26.pants. Strīdu risināšanas kārtība, ja partnerorganizācija ir pašvaldība vai tās iestāde**

(1) Ja partnerorganizācijai, kura ir pašvaldība vai tās iestāde, un sadarbības iestādei vienošanās par pārtikas un materiālās palīdzības preču izplatīšanu un papildpasākumu nodrošināšanu izpildes gaitā rodas domstarpības par sadarbības iestādes vienošanās ietvaros pieņemto lēmumu par piešķirto finanšu līdzekļu izmaksāšanu, izmaksāšanas turpināšanu vai citu lēmumu un vienošanās nav panākta savstarpējā sarunu ceļā, partnerorganizācija to var apstrīdēt vadošajā iestādē.

(2) Vadošā iestāde izvērtē šā panta pirmajā daļā minēto partnerorganizācijas iesniegumu un viena mēneša laikā no iesnieguma saņemšanas pieņem vienu no šādiem lēmumiem:

1) atstāt sadarbības iestādes lēmumu negrozītu;

2) atcelt sadarbības iestādes lēmumu pilnībā vai kādā daļā un, ja nepieciešams, uzdot sadarbības iestādei izskatīt pašvaldības vai tās iestādes iebildumus atkārtoti, ņemot vērā vadošās iestādes norādījumus;

3) izdot satura ziņā citādu lēmumu.

(3) Ja objektīvu iemeslu dēļ šā panta otrajā daļā noteikto termiņu nav iespējams ievērot, vadošā iestāde to var pagarināt uz laiku, ne ilgāku par četriem mēnešiem no iesnieguma saņemšanas dienas, par to paziņojot iesniedzējam.

(4) Informāciju, kas ir nepieciešama, lai pieņemtu šā panta otrajā daļā minēto pārvaldes lēmumu, vadošā iestāde iegūst, piemērojot kārtību kāda noteikta iestāžu sadarbībai un informācijas iegūšanai administratīvajā procesā iestādē.

(5) Šā panta otrajā daļā minētais vadošās iestādes pieņemtais pārvaldes lēmums nav pārsūdzams.

27.pants. **Strīdu risināšanas kārtība starp finansējuma saņēmēju un sadarbības iestādi**

(1) Sadarbības iestādes pārvaldes lēmumus, kas par Fonda īstenošanu izdoti attiecībā uz finansējuma saņēmēju, finansējuma saņēmējs var apstrīdēt vadošajā iestādē.

(2) Vadošās iestādes lēmums par apstrīdēto sadarbības iestādes pārvaldes lēmumu nav apstrīdams vai pārsūdzams.

**28.pants. Valsts nodeva, vēršoties tiesā**

Sadarbības iestāde, vēršoties vispārējās jurisdikcijas tiesā par līgumstrīdu, valsts nodevu nemaksā.

**V nodaļa  
Nobeiguma noteikumi**

**29.pants. Tiesības iepazīties ar partnerorganizāciju atlases un pārtikas un pamata materiālās palīdzības preču piegādātāju atklāta konkursa norisi**

(1) Pretendentam jebkurā procesa stadijā ir tiesības iepazīties ar tā iesniegtā iesnieguma partnerorganizācijas atlasei virzību, ņemot vērā šā panta otrajā daļā noteikto.

(2) Pretendents ir tiesīgs iepazīties ar tā iesniegtā iesnieguma partnerorganizācijas atlasei vērtēšanas materiāliem, tai skaitā ekspertu atzinumiem, vērtēšanas komisijas protokoliem un lēmumiem, tikai pēc tam, kad stājies spēkā lēmums par iesnieguma partnerorganizācijas atlasei apstiprināšanu, apstiprināšanu ar nosacījumu vai noraidīšanu.

(3) Sadarbības iestāde šā panta otrajā daļā minēto informāciju sniedz 10 darbdienu laikā pēc pieprasījuma saņemšanas vai piecu darbdienu laikā pēc pieprasījuma saņemšanas uzaicina iesnieguma partnerorganizāciju atlasei sadarbības iestādei un iesniedzējam abpusēji pieņemamā laikā iepazīties ar pieprasīto informāciju sadarbības iestādē.

(4) Pretendentam uz pārtikas un pamata materiālās palīdzības preču piegādiirtiesības iepazīties ar atklāta konkursa norisi, ievērojot normatīvos aktus publisko iepirkumu jomā.

**30.pants. Informācijas atklātība**

(1) Biedrības, nodibinājuma, reliģiskas organizācijas iesniegums dalībai partnerorganizācijas atlasē un vērtēšanas dokumenti ir ierobežotas pieejamības informācija līdz brīdim, kad stājies spēkā lēmums par tiesību būt par partnerorganizāciju piešķiršanu vai noraidīšanu vai atzinums par lēmumā ietverto nosacījumu izpildi. Pēc minētā lēmuma vai atzinuma spēkā stāšanās informācija ir pieejama Informācijas atklātības likumā un regulas Nr.223/2014 19.panta 2.punktā noteiktajā apjomā un kārtībā.

(2) Pašvaldības vai tās iestādes iesniegums dalībai partnerorganizācijas atlasē ir vispārpieejamā informācija. Informācija ir pieejama Informācijas atklātības likumā un regulas Nr.223/2014 19.panta 2.punktā noteiktajā apjomā un kārtībā pēc iesnieguma partnerorganizāciju atlasei iesniegšanas beigu datuma, informācija saistībā ar pieteikuma vērtēšanu pieejama pēc tam, kad stājies spēkā lēmums par tiesību būt par partnerorganizāciju piešķiršanu, piešķiršanu ar nosacījumu vai noraidīšanu.

**31.pants. Fonda atbalstītu izmaksu attiecināmības termiņš**

Fonda atbalstītas izmaksas var uzskatīt par attiecināmām, ja tās ir radušās Fonda vadībā iesaistītai institūcijai, partnerorganizācijai vai finansējuma saņēmējam un samaksātas laika periodā no 2013.gada 1.decembra līdz 2023.gada 31.decembrim.

**Pārejas noteikums**

Ministru kabinets līdz 2014.gada 31.decembrim izdod šā likuma 11.pantā minētos noteikumus.

|  |  |
| --- | --- |
| Labklājības ministrs | U.Augulis |

28.08.2014 15:28

4002

L.Grafa

67021679.lauma.grafa@lm.gov.lv